ai4bharat/Pralekha huggingface dataset:
சுகாதாரம் மற்றும் குடும்ப நலத்துறை அமைச்சகம்
கொவிட் தொற்று பரவலை தடுக்க தீவிரமாக செயல்படும்படி வடகிழக்கு மாநிலங்களுக்கு மத்திய அரசு அறிவுறுத்தல்
எட்டு வடகிழக்கு மாநிலங்களில் மேற்கொள்ளப்படும், கொவிட் மேலாண்மை உத்திகள் குறித்து, மத்திய சுகாதாரத்துறை செயலாளர் இன்று காணொலி காட்சி மூலம் ஆய்வு மேற்கொண்டார். இந்த கூட்டத்தில் அருணாச்சலப் பிரதேசம், அசாம், மணிப்பூர், மிசோரம், மேகாலயா, நாகலாந்து, திரிபுரா மற்றும் சிக்கிம் மாநில முதன்மை செயலாளர்கள் மற்றும் சுகாதாரத்துறை செயலாளர்கள் கலந்து கொண்டனர்.
நாட்டில் கொரோனாவுக்கு சிகிச்சை பெறுபவர்களில் 5% -க்கும் குறைவானோர் இந்த 8 மாநிலங்களில் உள்ளனர்.
கட்டுப்பாடு நடவடிக்கைகளை தொடர்ந்து பின்பற்ற வேண்டும் என்றும், பரிசோதனையை அதிகரிக்க வேண்டும் என்றும், மருத்துமனைகளில் தீவிர சிகிச்சை அளிக்கப்பட வேண்டும் என மத்திய சுகாதாரத்துறை செயலாளர் இந்த கூட்டத்தில் வலியுறுத்தினார். 8 மாநிலங்களில் தற்போதைய கொவிட் நிலவரம் குறித்து அந்த மாநில செயலாளர்கள் மற்றும் பிரதிநிதிகள் விளக்கினர்.
இங்கு தொற்று பரவலை கட்டுப்படுத்த, கட்டுப்பாடு நடவடிக்கைகளை தீவிரமாக அமல்படுத்த வேண்டும், சமூக இடைவெளி முறைகளை பின்பற்ற வேண்டும் எனவும் மத்திய சுகாதாரத்துறை செயலாளர் அறிவுறுத்தினார்.
மேலும் விவரங்களுக்கு, இந்த செய்தி குறிப்பை ஆங்கிலத்தில் இங்கே படிக்கவும்
https://pib.gov.in/PressReleseDetail.aspx?PRID=1653403
(Visitor Counter : 149
பாதுகாப்பு அமைச்சகம்
விடுதலையின் அம்ரித் மகோத்சவ நிகழ்ச்சியின் ஒரு பகுதியாக எல்லையோர சாலைகள் அமைப்பின் சார்பில் இருசக்கர வாகன பயணம் இரண்டாம் கட்டத்தை நிறைவு செய்துள்ளது
இந்தியாவின் 75-ம் ஆண்டு சுதந்திரத்தை குறிக்கும் வகையில் ஏற்பாடு செய்யப்பட்ட எல்லையோர சாலைகள் அமைப்பின் விடுதலையின் அம்ரித் மகோத்சவ இருசக்கர வாகன பயணம் 2021 நவம்பர் 4 அன்று சிலிகுரியில் இரண்டாம் கட்டத்தை நிறைவு செய்துள்ளது.
எல்லையோர சாலைகள் அமைப்பு மற்றும் இந்திய ராணுவத்தைச் சேர்ந்த 20 பேர் கொண்ட குழு 2021 அக்டோபர் 24 முதல் ஜம்மு & காஷ்மீர், பஞ்சாப், உத்தராகண்ட், உத்தரப் பிரதேசம், பீகார் மற்றும் அஸ்ஸாம் வழியாக 11 நாட்களில் சுமார் 3,000 கிமீ பயணத்தைத் கடந்தது.
முதல் கட்டமாக லே & லடாக், ஜம்மு & காஷ்மீர் மற்றும் இமாச்சலப் பிரதேசம் உள்ளிட்ட சவாலான மலை மற்றும் பனியால் சூழப்பட்ட பகுதிகள் வழியாக பயணம் நடைபெற்றது. ஸ்ரீநகர், ரம்பன், ஜம்மு & ரிஷிகேஷ் ஆகிய இடங்களைத் தொடும் மலைப்பாங்கான சாலைகள் வழியாக இரண்டாம் கட்ட பயணம் தொடர்ந்தது.
பயணத்தின் இரண்டாம் பாதியில், வட-மத்திய மற்றும் மத்திய கங்கை சமவெளிகள் வழியாக உ.பி மற்றும் பீகாரில் உள்ள ரிஷிகேஷ், பிரயாக்ராஜ், புத்தகயா மற்றும் வாரணாசி ஆகிய ஆன்மிக நகரங்கள் வழியாக குழு பயணம் செய்தது.
ஸ்ரீநகர், ரிஷிகேஷ் ஆகிய நகரங்களில் உள்ள பல்வேறு இடங்களில் இலவச மருத்துவ முகாம்கள் நடத்தப்பட்டு 800-க்கும் மேற்பட்டவர்கள் பயனடைந்தனர். உயிருக்கு ஆபத்து விளைவிக்கும் நோய்கள், தனிப்பட்ட மற்றும் சமூக சுகாதாரத்தை பராமரித்தல், கொவிட்-19 குறித்து முகாம்களில் பங்கேற்றவர்களுக்கு மருத்துவ வல்லுனர்கள் அறிவுரைகள் வழங்கினர்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleseDetail.aspx?PRID=1769563
----
(Visitor Counter : 185
சுற்றுலா அமைச்சகம்
நாடெங்கும் “தூய்மையே சேவை” பணிகள் சுற்றுலாத் துறை ஏற்பாடு
நாட்டின் பல்வேறு பகுதிகளில் உள்ள முக்கிய சுற்றுலாத் தலங்களில், 2018 செப்டம்பர் 15 முதல் அக்டோபர் 2 வரை, “தூய்மையே சேவை” பிரச்சார இயக்கத்தை மேற்கொள்ள மத்திய சுற்றுலாத் துறை ஏற்பாடு செய்துள்ளது. இந்த நாட்களில், மத்திய சுற்றுலாத் துறையின் மண்டல அலுவலகங்கள் மூலம், உள்ளூர் மக்கள், சுற்றுலாத்துறை கட்டுப்பாட்டில் உள்ள நிறுவனங்கள், மாநில அரசுகள் மற்றும் தொடர்புடைய அனைத்துத் தரப்பினரின் பங்களிப்புடன், தூய்மை மற்றும் விழிப்புணர்வு நடவடிக்கைகள் மேற்கொள்ளப்படும். இந்த நடவடிக்கைகள், நாட்டில் உள்ள பிரசித்தி பெற்ற நினைவுச் சின்னங்கள் உள்ளிட்ட 47 சுற்றுலாத் தலங்களில், “தூய்மையே சேவை” இயக்கம் மேற்கொள்ளப்படும்.
தமிழ்நாட்டில், 2018 செப்டம்பர் 15 அன்று மாமல்லபுரம், கடற்கரை கோயில் மற்றும் கடற்கரை பகுதியில், இந்திய சுற்றுலா வளர்ச்சிக் கழகத்தின் சென்னை கிளை மற்றும் மாமல்லபுரத்தில் உள்ள இந்திய உணவக மேலாண்மை கல்லூரி மாணவர்களால் தூய்மைப் பணிகள் மேற்கொள்ளப்பட்டது. சுற்றுலாத் தலங்களையொட்டி கடை நடத்தும் உள்ளூர் வியாபாரிகளிடமும் தூய்மையை கடைபிடிக்க வேண்டியதன் அவசியம் குறித்து விழிப்புணர்வு ஏற்படுத்தப்பட்டது. இந்தப் பணிகள் தமிழ்நாடு சுற்றுலாத் துறையின் ஒத்துழைப்புடன் மேற்கொள்ளப்பட்டது.
2018 செப்டம்பர் 16 அன்று சென்னை பெசன்ட் நகர் அஷ்டலட்சுமி கோயில் மற்றும் வேளாங்கண்ணி தேவாலயத்தின் பின்புறம் உள்ள எலியட்ஸ் கடற்கரை பகுதியில் இந்திய சுற்றுலாத் துறை மற்றும் சென்னை உணவக மேலாண்மை கல்லூரி மாணவர்கள் இணைந்து தூய்மைப் பணிகளை மேற்கொண்டனர்.
கூடுதல் விவரங்களுக்கு www.pib.nic.in என்ற இணையதளத்தை காணலாம்.
பெட்ரோலியம் மற்றம் இயற்கை எரிவாயு அமைச்சகம்
பயன்படுத்தப்பட்ட சமையல் எண்ணைய்யை அடிப்படையாக கொண்ட பயோ டீசலின் விநியோகம் முதன்முறையாக துவக்கம்
பயன்படுத்தப்பட்ட சமையல் எண்ணைய்யை அடிப்படையாகக் கொண்ட பயோ டீசல் கலந்த டீசலின் விநியோகத்தை, நாட்டில் முதன் முறையாக, மத்திய பெட்ரோலியம் மற்றும் இயற்கை எரிவாயு மற்றும் எஃகு அமைச்சர் __ திரு தர்மேந்திர பிரதான், தில்லியில் உள்ள இந்தியன் ஆயில் நிறுவனத்திலிருந்து இன்று கொடியசைத்துத் துவக்கி வைத்தார்.
பயன்படுத்தப்பட்ட சமையல் எண்ணைய்யை சேகரித்தல் மற்றும் மாற்றுவதற்கு உகந்த சூழலியலை உருவாக்கி, தொழில்முனைவு வாய்ப்புகளை மேம்படுத்துவதற்காக மத்திய பெட்ரோலியம் மற்றும் இயற்கை எரிவாயு மற்றும் எஃகு அமைச்சரும், மத்திய சுகாதாரம் மற்றும் குடும்ப நல அமைச்சரும் மேற்கொண்ட முன்முயற்சியின் அடிப்படையில் இந்தத் திட்டம் செயல்படுத்தப்பட்டுள்ளது.
நிகழ்ச்சியில் பேசிய அமைச்சர் திரு தர்மேந்திர பிரதான், பயோ எரிபொருட்களின் பயன்பாட்டில் இந்தியாவின் மைல்கல் சாதனையாக இந்த நிகழ்வு அமைந்திருப்பதாகவும், இதன் காரணமாக சுற்றுச்சூழல் மீது நேர்மறையான தாக்கம் ஏற்படும் என்றும் கூறினார்.
இந்த முன்முயற்சியின் வாயிலாக உள்நாட்டில் தயாரிக்கப்பட்ட பயோ டீசலின் விநியோகம், வேலைவாய்ப்புகள், பொருளாதாரப் பயன்கள் அதிகரிக்கப்பட்டு, இறக்குமதியின் மீதான சார்பு குறையும் என்றும் அவர் தெரிவித்தார்.
பெருந்தொற்றினால் ஏற்பட்டுள்ள நெருக்கடியான சூழலில் நாட்டிற்குத் தேவையான மருத்துவ பிராணவாயுவை வழங்குவதற்கு எண்ணெய் நிறுவனங்கள் மேற்கொண்டுள்ள பல்வேறு நடவடிக்கைகளையும் அமைச்சர் பாராட்டினார்.
இந்த நிகழ்ச்சியில் பெட்ரோலியம் மற்றும் இயற்கை எரிவாயு அமைச்சகத்தின் செயலாளர் திரு தருண் கபூர், இந்தியன் ஆயில் நிறுவன தலைவர் திரு எஸ் எம் வைத்யா உள்ளிட்டோர் கலந்து கொண்டனர்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1715899
மின்னணு மற்றும் தகவல் தொழில்நுட்பம்
4ம் நாள் -ரெய்ஸ் 2020 மாநாடு: சிறப்பான கற்றலுக்கு செயற்கை நுண்ணறிவு மூலம் தனிப்பட்ட கல்வி, பொறுப்பான செயற்கை நுண்ணறிவு குறித்து 4ம் நாள் சர்வதேச மாநாட்டில் ஆலோசனை
4ம் நாள் ரெய்ஸ் 2020 மாநாடு - ‘சமூக மேம்பாட்டுக்கான பொறுப்பான செயற்கை நுண்ணறிவு’ மாநாட்டில் சமூக பிரச்னைகளை தீர்க்க செயற்கை நுண்ணறிவு ஆராய்ச்சியை மேம்படுத்துவது, கற்றல் முடிவுகளை மேம்படுத்த செயற்கை நுண்ணறிவை ஊக்குவிப்பது, இந்தியாவுக்கான ஒட்டு மொத்த செயற்கை நுண்ணறிவு வாய்ப்பு உட்பட பல விஷயங்கள் குறித்து ஆய்வு செய்யப்பட்டன.
முதல் கூட்டத்தில், கூகுள் ஆராய்ச்சி மைய இயக்குனர் டாக்டர் மனீஷ் குப்தா பேசுகையில், ‘‘ சமூக தேவைகளை தீர்க்க செயற்கை நுண்ணறிவின் சுறுசுறுப்பை அதிகளவில் பயன்படுத்துவதுபற்றி பேசினார். வானிலை முன்னறிவுப்புக்கும் செயற்கை நுண்ணறிவு பயன்படுத்தப்படுவதாகவும், வெள்ளம் குறித்த எச்சரிக்கையை இது தெரிவிக்கிறது என்றும் மனீஷ் குப்தா தெரிவித்தார். கண்பார்வை இழத்தல், இதய நோய்கள், நீரிழிவு நோய், புற்று நோய் போன்ற சுகாதார அபாயங்களை முன்கூட்டியே கண்டறியவும் செயற்கை நுண்ணறிவு தொழில்நுட்பம் பயன்படுத்தப்படுகிறது என்றும் அவர் கூறினார். செயற்கை நுண்ணறிவின் எல்லை மிகப் பெரியது என்றும், இதன் மூலமான தீர்வுகள் மிக முக்கியத்துவம் வாய்ந்தது என்றும் மனீஷ் குப்தா கூறினார்.
ஐபிஎம் நிறுவனத்தை சேர்ந்த கவுரவ் சர்மா பேசுகையில், ‘‘ ஐ.நாவின் ஒருங்கிணைந்த வளர்ச்சி இலக்குகளை அடைய, செயற்கை நுண்ணறிவு பயன்படுத்தப்படுகிறது’’ என்றார். “செயற்கை நுண்ணறிவில் இந்தியாவுக்கு, ஏராளமான வாய்ப்புகள் உள்ளன எனவும், உலகின் முன்னணி நாடுகளில் ஒன்றாக மாற, நமது நாடு செயற்கை நுண்ணறிவு தலைமையிலான சமூகத்துக்கு மாற வேண்டும். அதற்காக செயற்கை நுண்ணறிவு அமைப்பை பாதுகாப்பாகவும், வெளிப்படையாகவும், வாடிக்கையாளர்களின் நம்பிக்கையை பெறுவதாகவும் உருவாக்க வேண்டும்’’ எனவும் கவுரவ் சர்மா கூறினார்.
செயற்கை நுண்ணறிவு சூழலை மேம்படுத்தியதில், தெலங்கானா அரசின் சாதனைகள் இந்த மாநாட்டில் எடுத்து கூறப்பட்டன. அடுத்த 10 ஆண்டுகளில், ஐதராபாத்தை உலகின் முதல் 25 செயற்கை நுண்ணறிவு கண்டுபிடிப்பு மையங்களில் ஒன்றாக மாற்ற, தெலங்கானா அரசு திட்டமிட்டுள்ளது. செயற்கை நுண்ணறிவு ஆராய்ச்சியை ஊக்குவிக்க, தெலங்கானா அரசு மேற்கொண்டுள்ள நடவடிக்கைகளை ஐடிஇசி துறை முதன்மை செயலாளர் திரு. ஜெயேஷ் ரஞ்சன் விளக்கினார்.
ஐபிஎம் நிறுவனத்தின் செயற்கை நுண்ணறிவு ஆப் இயக்குனர் திருமிகு. சாலினி கபூர் பேசுகையில், ‘‘தனிப்பட்ட கல்விக்கும் அதே நேரத்தில் முறையான கல்விக்கான கட்டமைப்பை மேம்படுத்தவும் செயற்கை நுண்ணறிவு உதவுகிறது’’ என்றார்.
மேலும் விவரங்களுக்கு இந்த ஆங்கில செய்தியை பார்க்கவும்:
https://pib.gov.in/PressReleasePage.aspx?PRID=1662849
(Visitor Counter : 67
சிறுபான்மையினர் நலன் அமைச்சகம்
ஹுனார் ஹாத் மேளா – அமைச்சர் முக்தர் அபாஸ் நக்வி துவக்கி
புது தில்லியில் இன்று மத்திய சிறுபான்மையினர் விவகாரங்கள் துறை அமைச்சர் திரு. முக்தார் அப்பாஸ் நக்வி புது தில்லி பிரகதி மைதானத்தில் ஹுனார் ஹாத் மேளாவை துவக்கி வைத்தார். கலைஞர்களின் அதிகாரமளித்தலுக்கு உதவும் வகையில் இந்த மேளா உள்ளது. ஹுனார் ஹாத் நவம்பர் 14 முதல் நவம்பர் 27 வரை பிரகதி மைதானத்தில் நடைபெற உள்ளது. இந்நிகழ்ச்சியில் பேசிய அமைச்சர், ஹுனார் ஹாத் முக்கிய கலைஞர்களுக்கும், கைவினைப் பொருட்கள் கலைஞர்களுக்கும் வேலைவாய்ப்பை உருவாக்குகிறது என்று கூறினார்.
நாடு முழுவதிலும் உள்ள பெண்கள் உட்பட முக்கிய கலைஞர்கள் இந்த மேளாவில் பங்கேற்கின்றனர். இந்த கலைஞர்கள் மிகச்சிறந்த கைவினை மற்றும் கைத்தறிப் பொருட்களை இந்த மேளாவுக்கு கொண்டு வந்துள்ளனர். மத்திய அரசு ஹுனார் ஹாத் போன்ற வேலைவாய்ப்பு தொடர்பான திட்டங்களைக் கொண்டு வந்து, நெடுங்காலமாக விளிம்பு நிலையில் உள்ள பாரம்பரியக் கலைஞர்களை ஊக்குவித்துள்ளது. பிரதமர் திரு. நரேந்திர மோடியின் “இந்தியாவில் உற்பத்தி செய்வோம்”, “நிமிர்ந்திடு இந்தியா”, “தொடங்கிடு இந்தியா” ஆகிய திட்டங்களுக்கு பங்களிக்கும் வகையில் ஹுனார் ஹாத் மேளா நடைபெற்று வருகிறது என்று அமைச்சர் கூறினார்.
(Visitor Counter : 175
பெட்ரோலியம் மற்றம் இயற்கை எரிவாயு அமைச்சகம்
நாட்டின் எட்டாவது உற்பத்திப் படுகையான வங்காளப் படுகையை நாட்டுக்கு அர்ப்பணித்தார் அமைச்சர் திரு தர்மேந்திர பிரதான்
தற்சார்பு இந்தியாவின் தேவையைப் பூர்த்தி செய்யும் வகையில் நாட்டின் எட்டாவது உற்பத்திப் படுகையான வங்காளப் படுகையை மத்திய பெட்ரோலியம் மற்றும் இயற்கை எரிவாயு, எஃகு அமைச்சர் திரு தர்மேந்திர பிரதான் இன்று நாட்டிற்கு அர்ப்பணித்தார்.
நிகழ்ச்சியில் பேசிய அமைச்சர் இந்தியாவின் எரிசக்திப் பாதுகாப்பில் இந்தப் படுகை முக்கியமான பங்கு வகிக்கும் என்று குறிப்பிட்டார். இறக்குமதி செய்யப்படும் எண்ணெயின் மீதான சார்பு குறைக்கப்பட வேண்டும் என்ற பிரதமர் திரு. நரேந்திர மோடியின் அழைப்பை இந்தப் படுகையின் மூலம் நிறைவேற்ற முடியும் என்று அவர் தெரிவித்தார். ஓஎன்ஜிசி நிறுவனத்தைப் பாராட்டிய அமைச்சர் கண்டுபிடிப்புகளின் மூலம் கடந்த 7 தசாப்தங்களாக பல்வேறு விஞ்ஞானிகளும் பொறியாளர்களும் இந்தப் படுகையில் மேற்கொண்ட தீவிர முயற்சிகளுக்கு வெற்றி கிடைத்திருப்பதாகவும், இதன் மூலம் மேற்கு வங்காளத்தின் அபரிமிதமான வளர்ச்சியின் மீது நம்பிக்கை ஏற்பட்டிருப்பதாகவும் அவர் கூறினார்.
இந்த நிகழ்ச்சியில் மக்களவை உறுப்பினர் திரு. ஜ்யோதிர்மே சிங் மகாதோ, ஓஎன்ஜிசி நிறுவனத்தின் தலைவரும் மேலாண் இயக்குநருமான திரு சசி சங்கர் மற்றும் இயக்குநர்கள் உள்ளிட்டோர் கலந்து கொண்டனர்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்:https://www.pib.gov.in/PressReleasePage.aspx?PRID=1682161
-----
(Visitor Counter : 177
மத்திய அமைச்சரவை
தற்போதுள்ள பயிர்க்காப்பீட்டுத் திட்டங்களை அமலாக்குவதில் உள்ள சவால்களை எதிர்கொள்ள பிரதமரின் ஃபசல் பீமா யோஜனா, மறுசீரமைக்கப்பட்ட வானிலை அடிப்படையிலான பயிர்க்காப்பீட்டுத் திட்டம் ஆகியவற்றைத் திருத்தி அமைக்க மத்திய அமைச்சரவை ஒப்புதல் வழங்கியுள்ளது
தற்போதுள்ள பயிர்க்காப்பீட்டுத் திட்டங்களை அமலாக்குவதில் உள்ள சவால்களை எதிர்கொள்ள பிரதமரின் ஃபசல் பீமா யோஜனா, மறுசீரமைக்கப்பட்ட வானிலை அடிப்படையிலான பயிர்க்காப்பீட்டுத் திட்டம் ஆகியவற்றைத் திருத்தி அமைக்க பிரதமர் திரு நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில் ஒப்புதல் வழங்கப்பட்டது.
பிரதமரின் ஃபசல் பீமா யோஜனா, மறுசீரமைக்கப்பட்ட வானிலை அடிப்படையிலான பயிர்க்காப்பீட்டுத் திட்டம் ஆகியவற்றில் கீழ்க்காணுமாறு சில மாற்றங்களை செய்ய உத்தேசிக்கப்பட்டுள்ளது:
- காப்பீட்டு நிறுவனங்களின் செயல்பாட்டு ஒதுக்கீடு 3 ஆண்டுகளாக இருக்கும்
- இந்தத் திட்டங்களின்கீழ், மத்திய அரசின் மானியம் பாசன வசதி இல்லாத பகுதிகள் / பயிர்களுக்குப் பிரிமிய விகிதம் 30%-ஆகவும், பாசன வசதி உள்ள பகுதிகள் / பயிர்களுக்கு 25%-ஆகவும் இருக்கும். 50 சதவீதம் அல்லது அதற்கு மேல் பாசன வசதி உள்ள பகுதிகள் இருக்கும் மாவட்டம் முழுமையான பாசன வசதி பெற்ற பகுதி அல்லது மாவட்டமாகக் கருதப்படும்.
- வரையறுக்கப்பட்ட கால வரம்புக்குப் பின்னால் சம்பந்தப்பட்ட காப்பீட்டு நிறுவனங்களுக்குப் பிரிமியம் மானியத்தை விடுவிக்க மாநில அரசுகளால் தாமதம் ஏற்படும் பட்சத்தில் அடுத்த பருவங்களுக்கு இந்தத் திட்டத்தை அமலாக்க அனுமதிக்கப்பட மாட்டாது. கரீஃப் பருவத்திற்கான கடைசித் தேதி மார்ச் 31-ஆகவும், ரபி பருவத்திற்கான கடைசித் தேதி செப்டம்பர் 30-ஆகவும் இருக்கும்.
- வடகிழக்கு மாநிலங்களுக்குத் தற்போதுள்ள 50:50 என்ற மத்திய அரசின் பிரிமிய மானிய விகிதப் பங்கு 90 சதவீதமாக அதிகரிக்கப்பட்டுள்ளது.
- திருத்தியமைக்கப்பட்ட நடைமுறைகள் 2020 கரிஃப் பருவத்திலிருந்து செயல்பாட்டுக்கு வரும்.
பயன்கள்:
வேளாண் உற்பத்தியை நிர்வகிப்பதில் உள்ள அபாயங்களை நல்ல முறையில் விவசாயிகள் சமாளித்து, விவசாய வருவாயை நிலைக்கச் செய்வதற்கு இந்த மாற்றங்கள் உதவும் என்று எதிர்பார்க்கப்படுகிறது. இந்த மாற்றங்கள் மூலம் பயிர் விளைச்சலை மிகத் துல்லியமாக விரைந்து கணக்கிட முடியும். மேலும், காப்பீட்டுக் கோரிக்கைகள் விரைவாக பைசல் செய்யப்படுவதற்கும் வழிவகுக்கும்.
திருத்தியமைக்கப்பட்ட நடைமுறைகள் 2020 கரிஃப் பருவத்திலிருந்து நாடு முழுவதும் செயல்பாட்டுக்கு வரும்.
•••••••••
(Visitor Counter : 232
பெட்ரோலியம் மற்றம் இயற்கை எரிவாயு அமைச்சகம்
இந்திய தொழில்கூட்டமைப்பின் 11-வது உயிரி - எரிசக்தி மாநாட்டில் திரு ஹர்தீப் எஸ் பூரி உரையாற்றினார்
இந்திய தொழில்கூட்டமைப்பின் 11-வது உயிரி - எரிசக்தி மாநாட்டில் மத்திய பெட்ரோலியம், இயற்கை எரிவாயு மற்றும் வீட்டுவசதி, நகர்ப்புற வளர்ச்சித்துறை அமைச்சர் திரு ஹர்தீப் எஸ் பூரி இன்று பங்கேற்றார். அப்போது பேசிய அவர், கடந்த 2013 -14-ஆம் ஆண்டில் எத்தனால் கலந்த பெட்ரோல் உற்பத்தி 1.53 சதவீதமாக இருந்த நிலையில், கடந்த 2022ம் ஆண்டு ஜூலை மாதத்தில் அது 10.17 சதவீதமாக அதிகரித்ததாகத் தெரிவித்தார்.
எரிசக்தி பாதுகாப்பை அடைவதுடன் காற்று மாசுபாட்டைக் குறைக்கும் வகையில், வைக்கோல் மற்றும் மூங்கிலிருந்து எத்தனால் உற்பத்தி செய்வதற்கு 2 சுத்திகரிப்பு ஆலைகள் அமைக்கப்படுவதாக திரு பூரி குறிப்பிட்டார்.
2030-ஆம் ஆண்டுக்குள் 5 மில்லியன் டன் அளவிற்கு உற்பத்தி செய்வதற்கான இலக்குடன் பசுமை ஹைட்ரஜன் கொள்கை வகுக்கப்பட்டுள்ளதாக திரு பூரி கூறினார்.
PIB Headquarters
சென்னை ரயில்வே கோட்ட கூடுதல் மேலாளராக திரு.பி.இளங்கோவன் பொறுப்பேற்பு
தெற்கு ரயில்வே சென்னை கோட்டத்தின் புதிய கூடுதல் கோட்ட ரயில்வே மேலாளராக திரு. பி.இளங்கோவன் ஐ.ஆர்.ஏ.எஸ். இன்று பொறுப்பேற்றுக் கொண்டார்.
1999 ஆம் ஆண்டு தொகுப்பைச் சேர்ந்த இந்திய ரயில்வே கணக்குப்பணி  அதிகாரியான திரு.பி.இளங்கோவன், ரயில்வே துறையின் பல்வேறு பிரிவுகளில் உயர்பதவி வகித்த பரந்த அனுபவம் உடையவர். மதுரை ரயில்வேக் கோட்டத்தின் மூத்த நிதி மேலாளர், தெற்கு ரயில்வேயின் துணைப் பொது மேலாளர், தெற்கு ரயில்வே கட்டுமானப் பிரிவு, பணிமனை மற்றும் கிடங்கு பிரிவுகளின் துணை நிதி ஆலோசகர் மற்றும் தலைமை கணக்கு அதிகாரி உள்ளிட்ட பல உயர் பொறுப்புகளை வகித்துள்ளார். சென்னை ரயில்வேக் கோட்டத்தின் கூடுதல் கோட்ட ரயில்வே மேலாளராகப் பொறுப்பேற்பதற்கு முன்பு இந்தக் கோட்டத்தின் மூத்த நிதி மேலாளராகப் பணியாற்றினார்.
இதற்கு முன்பு, சென்னை கோட்டத்தின் கூடுதல் கோட்ட மேலாளராக இருந்த திரு. சுனில் பி. சார்டே பெரம்பூர் ரயில் பெட்டி இணைப்பு தொழிற்சாலைக்கு தற்போது மாற்றலாகி சென்றுள்ளார்.
(Visitor Counter : 172
குடியரசுத் துணைத் தலைவர் செயலகம்
பத்திரிகை சுதந்திரத்தின் மீதான எந்தவொரு தாக்குதலும் தேசிய நலன்களுக்கு தீங்கு விளைவிக்கும்: குடியரசுத் துணைத் தலைவர்
பத்திரிகை சுதந்திரத்தின் மீதான எந்தவொரு தாக்குதலும் தேசிய நலன்களுக்கு தீங்கு விளைவிக்கும் என்றும், இதை அனைவரும் எதிர்க்க வேண்டும் எனவும் குடியரசு துணைத் தலைவர் திரு வெங்கையா நாயுடு கூறியுள்ளார்.
தேசிய பத்திரிகை தினத்தை முன்னிட்டு, ‘‘கொவிட் தொற்று நேரத்தில் ஊடகத்தின் பங்கு மற்றும் ஊடகத்துறையில் கொவிட் ஏற்படுத்திய தாக்கம்’ என்ற தலைப்பிலான இணைய கருத்தரங்குக்கு இந்திய பத்திரிகை கவுன்சில் ஏற்பாடு செய்திருந்தது. இந்நிகழ்ச்சியில், முன்னதாக பதிவு செய்யப்பட்ட வீடியோ உரையில், குடியரசுத் துணைத் தலைவர் கூறியதாவது:
`சுதந்திரமான, அச்சமற்ற ஊடகம் இல்லாமல் ஜனநாயகம் இருக்க முடியாது. ஜனநாயகத்தின் அஸ்திவாரங்களைப் பாதுகாப்பதற்கும், பலப்படுத்துவதற்கும், இந்தியாவில் ஊடகங்கள் எப்போதுமே முன்னணியில் உள்ளன. ஜனநாயகத்தை ஒருங்கிணைப்பதிலும், அரசியலமைப்புச் சட்டத்தை வலுப்படுத்துவதிலும், சுதந்திரமான நீதித்துறையைப் போலவே வலுவான, சுதந்திரமான மற்றும் துடிப்பான ஊடகமும் முக்கியமானது. இதழியல் ஒரு புனிதமான பணி. மக்களுக்கு அதிகாரம் அளிப்பதிலும், நாட்டு நலனை மேம்படுத்துவதிலும், ஊடகம் மிகச் சிறப்பான பங்கை ஆற்றிவருகிறது. அதேநேரத்தில், ஊடகங்கள் தனது செய்தியில், நியாயமாகவும், பொதுவாகவும், துல்லியமாகவும் இருக்க வேண்டும். பரபரப்பு ஏற்படுத்துவதைத் தவிர்க்க வேண்டும். செய்திகளுடன், கருத்துக்களை இணைக்கும் போக்கு கட்டுப்படுத்தப்பட வேண்டும். செய்தியில் மேம்பட்ட தகவல்கள் அதிகம் இடம் பெற வேண்டும். கொவிட் தொற்று நேரத்திலும், பத்திரிக்கையாளர்கள் அபாயத்தையும் பொருட்படுத்தாமல், முன்களப் பணியாளர்கள் போல் செயல்பட்டு கொவிட் தொடர்பான செய்திகளை தொடர்ந்து வெளிவரச் செய்தது பாராட்டுக்குரியது. இந்தப் பணியில் ஈடுபட்ட ஒவ்வொரு பத்திரிக்கையாளர்களுக்கும், புகைப்பட செய்தியாளர்களுக்கும் மற்றும் இதர ஊழியர்களுக்கும் எனது நெஞ்சார்ந்த பாராட்டுக்கள்.
பொய்ச் செய்திகள் ஏராளமாக வெளிவரும் சூழலில், பெருந்தொற்று பற்றிய சரியான தகவல்களை, சரியான நேரத்தில் தெரிவிப்பது மிக முக்கியமான பணி. போலி செய்திகளில் இருந்து விலகியிருப்பது தொடர்பாக மக்களிடம் விழிப்புணர்வை ஏற்படுத்துவதில் ஊடகத்துக்கு பெரும் பங்கு உள்ளது.
கொவிட் -19 தொற்றுக்கு, பலியான பல பத்திரிகையாளர்களின் குடும்பத்துக்கு எனது ஆழ்ந்த இரங்கல்கள். கொவிட்-19 நெருக்கடி ஊடகத்துறையிலும் பெரும் தாக்கத்தை ஏற்படுத்தியுள்ளது. பல பத்திரிகைகள், தங்கள் பதிப்புகளை குறைத்து டிஜிட்டலாக மாறின. ஊடகத்துறையில் பத்திரிக்கையாளர்கள் வேலை இழந்த துரதிர்ஷ்ட சம்பவங்களும் நடந்தன. இந்த சிக்கலான நேரத்தில், பத்திரிக்கையாளர்கள் கைவிடப்படக் கூடாது. கொரோனா வைரஸ் ஏற்படுத்திய அசாதாரண சூழலுக்கு, பத்திரிக்கை துறையினர் ஒன்றிணைந்து புதிய தீர்வுகள் காண வேண்டும். ஊடக நிறுவனங்கள், நெகிழ்வான வர்த்தக மாதிரியை பின்பற்ற வேண்டியதன் அவசியத்தை பெருந்தொற்று சுட்டிக் காட்டியுள்ளது. கொரோனா காரணமாக சமூக தொடர்புகள் குறைந்து, மக்கள் பலர் வீடுகளிலேயே தனிமையில் இருந்ததால், கொரோனா பற்றிய சமீபத்திய தகவல்களை அறிய ஊடகத்தை சார்ந்து உள்ளனர்.
ராமாயணம், மகாபாரதம் போன்ற டி.வி. தொடர்கள் எல்லாம் மீண்டும் ஒளிபரப்பப்பட்டதால், ஊடகத்துறை நேயர்களையும், வாசகர்களையும் அதிகரிக்கும் புதுமையான வழிகளைக் கண்டறிந்து தங்கள் நிதி ஆதாரத்தை மேம்படுத்திக் கொள்ள வேண்டும்’.
இவ்வாறு அவர் கூறினார்.
நித்தி ஆயோக்
எஸ்.சி, எஸ்.டிக்களுக்கு நிதி ஒதுக்கிவைப்பதில் புதிய ஏற்பாடு குறித்து நிதி ஆயோக் விவாதித்தது.
சமூகத் துறையின் முதன்மை ஆலோசகர் திரு.ரத்தன்.பி. வாட்டல் அவர்கள் தலைமையில் 25-10-2017 அன்று நிதி ஆயோக்கின் கூட்டம் நடைபெற்றது. எஸ்.சி, எஸ்.டிக்களுக்கு நிதி ஒதுக்கிவைப்பதில் புதிய ஏற்பாடு குறித்து அதில் விவாதிக்கப்பட்டது.
எஸ்.சி, எஸ்.டிக்களின் நலப்பணிளுக்கு உத்தேச அடிப்படையில் முன்கூட்டியே நிதி ஒதுக்கீடு செய்யும் நடைமுறை நிறுத்தப்பட வேண்டும் என்று முதன்மை ஆலோசகர் வலியுறுத்தினார். எஸ்.சி, எஸ்.டிக்களுக்கு நிதி ஒதுக்கீடு செய்யும் அளவிற்கு திட்டங்கள் எதையும் வைத்திராத அமைச்சகங்கள் / துறைகள், அவர்களுக்கு நேரடியாக பயன் தரும் திட்டங்களை வடிவமைக்க வேண்டும். செலவினங்கள், பலன்கள், முடிவுகள் மேலான கண்காணிப்பு நடவடிக்கைகள் உண்மையான நிதி ஒதுக்கீடு சார்ந்தே இருக்க வேண்டும்.
கூட்டத்தில் பங்கேற்றவர்கள் மதிப்புள்ள பரிந்துரைகள் பலவற்றை அளித்தனர். இந்த நிதி ஒதுக்கீடு குறித்த விஷயத்தில் பிரச்சினைகள் உள்ளவர்கள் தங்களுடைய பரிந்துரைகள் / கருத்துரைகளை தனியாக சமர்ப்பிக்குமாறு வேண்டப்பட்டனர். எஸ்.சி, எஸ்.டிக்களுக்கு நிதி ஒதுக்கீட்டுப் பரிந்துரைகள் இறுதி செய்யப்படும்போது இவை கவனத்தில் கொள்ளப்படும்.
எஸ்.சி, எஸ்.டிக்களுக்கு நிதி ஒதுக்கீடு செய்வதில் புதிய திட்டத்திற்கான தேவை இப்போது எழுவதற்கான காரணம், 2017-18 முதல் திட்டமிடல் முறை நிறுத்தப்படுவதும், திட்டமிட்ட மற்றும் திட்டமிடப்படாத செலவினங்கள் ஒன்றிணைக்கப்படுவதும் ஆகும்.
இதுவரையிலும், முன்னிருந்த திட்டக்குழுவால் அமைக்கப்பட்ட பணிக்குழுவின் வழிகாட்டுதல்களின் அடிப்படையில், தாழ்த்தப்பட்ட இனத்திருக்கான துணைத் திட்டம், பழங்குடியினர் துணைத் திட்டம் சார்ந்து எஸ்.சி, எஸ்.டிக்களுக்கு நிதி ஒதுக்கீடு செய்யப்பட்டது. வேறுபட்ட அளவுகளில் நிதி ஒதுக்கீட்டை பணிக்குழு பரிந்துரைத்தது. அதாவது அடையாளம் காணப்பட்ட அமைச்சகங்கள் / துறைகளுக்கு மத்திய நிதி உதவி திட்டங்கள் , மத்திய அரசின் துறை சார்ந்த  திட்டங்களின் அடிப்படையில் அவற்றின் துணைத் திட்டங்களுக்கு வேறுபட்ட விகிதங்களில் பரிந்துரைத்தது.
எஸ்.சி. மற்றும் எஸ்.டி.க்களின் சமூக-பொருளாதார நலன் மேம்பாடு அரசியலமைப்பு சார்ந்த ஓர் உரிமை ஆகும். ஆகவே, வரவு செலவுத் திட்டத்தில் செய்யப்பட்டுள்ள மாற்றத்தால், பாதிப்புக்குள்ளான இந்த சமூகங்களின் ஒருங்கிணைந்த மேம்பாட்டிற்கு தேவையான நிதியை ஏற்பாடு செய்யும் வகையில், நிதி ஆயோக், ஒதுக்கீட்டிற்கு புதிய வழிமுறைகளை கண்டறிய வேண்டியுள்ளது.
வழிகாட்டும் நெறிமுறைகளை மேம்படுத்தும், தரமுயர்த்தும் நோக்கத்துடன், நிதி ஆயோக்கின் சமவேஷ் ஃபோரம் உட்பட, இதில் தொடர்புடையை அனைவருடனும் பரவலான விவாதங்கள் நடைபெற்றன. மத்திய அமைச்சகங்கள், அதன் துறைகள், மாநில அரசுகள், எஸ்.சி, எஸ்.டிக்களுக்கான தேசியக் கமிஷன்களுடன் இணைந்து முதன்மை ஆலோசகர் திரு.ரத்தன்.பி. வாட்டல் அவர்கள் தலைமையில் இன்று நடைபெற்ற கூட்டம், கூட்டத்தின் கலந்தாலோசனை முடிவுகளை முன்னெடுத்துச் செல்ல வேண்டும்.
(Visitor Counter : 113
PIB Headquarters
இந்தியன் ஓவர்சீஸ் வங்கியின் நிர்வாக இயக்குனர் மற்றும் தலைமை செயல் அதிகாரியாக திரு.கர்ணம் சேகர் பொறுப்பேற்பு
சென்னையை தலைமையிடமாக கொண்டு செயல்படும் இந்தியன் ஓவர்சீஸ் வங்கியின் புதிய நிர்வாக இயக்குனர் மற்றும் தலைமை செயல் அதிகாரியாக நியமிக்கப்பட்ட திரு.கர்ணம் சேகர், இன்று  பொறுப்பேற்றுக் கொண்டார். இதற்கு முன்பு இவர் கடந்த ஏப்ரல் மாதம் முதல் இந்த வங்கியின் சிறப்புப் பணி அலுவலர் மற்றும் முழு நேர இயக்குனராக பணியாற்றி வந்தார். பொதுத்துறை வங்கியான தேனா வங்கியின் நிர்வாக இயக்குனர் மற்றும் தலைமை செயல் அதிகாரியாகவும் பணியாற்றியுள்ள திரு. சேகர், பாரத ஸ்டேட் வங்கியின் துணை மேலாண்மை இயக்குனர் மற்றும் தலைமை கடன் அலுவலராகவும் பணிபுரிந்துள்ளார்.
1983 ஆம் ஆண்டு பாரத ஸ்டேட் வங்கியில் தகுதிகாண் அலுவலராக, வங்கிப் பணியில் சேர்ந்த திரு.சேகர், நாட்டின் வடகிழக்குப் பகுதி உட்பட பல்வேறு மாநிலங்களில் உள்ள பாரத ஸ்டேட் வங்கிகளில் பணியாற்றியுள்ளார். மும்பையில் தொழில் நிறுவனங்களுக்கான கிளையின்  மேலாளர் பொறுப்பை வகித்திருப்பதுடன், தென்னாப்பிரிக்காவின் ஜோஹன்னஸ்பர்க்கிலும் ஸ்டேட் வங்கி கிளை மேலாளராக பணியாற்றியுள்ளார். துணை மேலாண்மை இயக்குனராக பதவி உயர்வு பெறுவதற்கு முன்பு, பாரத ஸ்டேட் வங்கியின் லக்னோ வட்ட தலைமை பொது மேலாளராகவும் இவர் பணியாற்றி உள்ளார்.
மத்திய அமைச்சரவை
2020 மார்ச் வரை வடகிழக்கு பிராந்தியத்திற்கு என்.எல்.சி.பி.ஆர். திட்டத்தைத் தொடர அமைச்சரவை ஒப்புதல்
2020 மார்ச் வரை என்.ஈ.எஸ்.ஐ.டி.எஸ். என்ற புதிய திட்டத்தை அறிமுகப்படுத்தவும் ஒப்புதல்
பிரதமர் திரு. நரேந்திர மோடி தலைமையில் இன்று நடைபெற்ற மத்திய அமைச்சரவை தற்போது நடைமுறையில் உள்ள காலாவதியாகாத ஆதாரங்களின் மத்திய தொகுப்பு  திட்டத்தை ரூ. 5,300 கோடி நிதி ஒதுக்கி, 90:10 என்ற முறையில் 2020 மார்ச் வரை தொடர ஒப்புதல் அளித்தது. இது தற்போது நடைமுறைப்படுத்தப்படும் திட்டங்கள் நிறைவு பெறுவதை சாத்தியமாக்கும்.
2020 மார்ச் வரை குறிப்பிடப்பட்ட துறைகளில் உள்கட்டமைப்புகளை உருவாக்குவதில் உள்ள இடைவெளியைப் போக்கும் வகையில் 100% மத்திய அரசு நிதி உதவியுடன் 2017-18 முதல் “வட கிழக்கு சிறப்பு உள்கட்டமைப்பு மேம்பாட்டு திட்டம்”  என்ற புதிய மத்திய அரசு திட்டத்தை அறிமுகப்படுத்தவும் அமைச்சரவை ஒப்புதல் அளித்துள்ளது.
என்.ஈ.எஸ்.ஐ.டி.எஸ். திட்ட அம்சங்கள்:
கீழ்க்காணும் துறைகளின் கீழ் உள்கட்டமைப்பு உருவாக்கப்படுவதை இந்தப் புதிய திட்டம் உள்ளடக்கும்:-
அ) குடிநீர் விநியோகம், மின்சாரம் மற்றும் குறிப்பாக சுற்றுலாவை மேம்படுத்துவது தொடர்பான அடிப்படை உள்கட்டமைப்பு
ஆ) சமூகத் துறைகளான கல்வி மற்றும் சுகாதார உள்கட்டமைப்பு
என்.ஈ.எஸ்.ஐ.டி.எஸ். திட்டப் பயன்கள்
என்.ஈ.எஸ்.ஐ.டி.எஸ். திட்டத்தின் கீழ் உருவாக்கப்படும் சொத்துகள் இந்தப் பிராந்தியத்தில் சுகாதாரம் மற்றும் கல்வி வசதிகளை பலப்படுத்துவது மட்டுமின்றி, சுற்றுலாவையும் ஊக்குவித்து அதன் மூலம் உள்ளூர் இளைஞர்களுக்கு வேலை வாய்ப்புகளை ஏற்படுத்திக் கொடுக்கும். இந்தத் திட்டம் வரும் ஆண்டுகளில் இந்தப் பிராந்தியத்தின் ஒட்டுமொத்த வளர்ச்சிக்கு ஊக்கியாக இருக்கும்.
பிரதமர் அலுவலகம்
நமது பூமியின் மேம்பாட்டிற்காக பணியாற்றுபவர்களின் முயற்சிகளுக்கு, புவி தினத்தை முன்னிட்டு பிரதமர் பாராட்டு
நமது பூமியின் மேம்பாட்டிற்காக பணியாற்றுபவர்களின் முயற்சிகளுக்கு, புவி தினத்தன்று பிரதமர் திரு நரேந்திர மோடி பாராட்டு தெரிவித்துள்ளார்.
ட்விட்டரில் அவர் கூறியிருப்பதாவது:
“புவி தினத்தையொட்டி, நமது பூமியின் மேம்பாட்டிற்காக பணியாற்றும் அனைவரின் முயற்சிகளையும் பாராட்டுகிறேன். இயற்கையுடன் இயைந்த வாழ்வு என்ற நமது கலாச்சாரத்துடன் தொடர்புடைய நிலையான வளர்ச்சியை மேம்படுத்துவதில் இந்தியா உறுதிபூண்டுள்ளது.”